સપ્તાહ પહેલા જ છુટાછેડા લેનાર પત્નીની હત્યા કરીને પતિનો આપઘાત
બુધવાર, ફેબ્રુઆરી 20 2019, 06:47 Hrs(IST)
નવગુજરાત સમય | Publish Date: Jan 24 2019 5:13PM
- વડોદરાના ભાયલી વિસ્તારમાં આવેલી સીઝન પ્રાઇમ સોસાયટી ખાતે બન્યો બનાવ
લગભગ દસ વર્ષના દાંપત્ય જીવન બાદ હજી સપ્તાહ અગાઉ જ છુટાછેટા લેનાર પત્નીની હત્યા કરીને પતિએ આત્મહત્યા કરી હોવાની ઘટના વડોદરાના ભાયલી વિસ્તારમાં બની હતી. ફ્લેટમાં દીવાલમાં માથુ પછાડીને મહિલાના હત્યા કરનાર પતિએ પત્નીના મોત બાદ એપાર્ટમેન્ટના છઠ્ઠા માળે જઇને નીચે પડતુ મૂકીને જીવનનો અંત આણ્યો હતો.
સૂત્રોન જણાવ્યા અનુસાર ભાયલી ખાતે આવેલી સીઝન પ્રાઇમ સોસાયટી સ્થિત એપાર્ટમેન્ટના ચોથા માળે ફ્લેટમાં ગુરુવારે બપોરે બનાવ બન્યો હતો. આ ફ્લેટમાં મનિષભાઇ પટેલ તેમની પત્ની રચનાબેન તથા દીકરી નિધી સાથે રહેતા હતા. દસ વર્ષના દાંપત્ય જીવન બાદ આ દંપતી વચ્ચે વિખવાદ થતાં હજી સપ્તાહ અગાઉ જ મનિષભાઇ(ઉ.૪૭) અને તેમના પત્ની રચનાબેન (ઉ.૪૪)ને છુટાછેડા લીધા હતા. ત્યાર બાદ બંન્ને અલગ રહેવા લાગ્યા હતા.
રચનાબેન પટેલ આજે ઉદયપુર જવાના હતા, તેના માટેની તૈયારીઓ ચાલી રહી હતી, તે સમયે મનિષભાઇ પટેલ ત્યાં પહોચી ગયા હતા. આ સમયે બન્ને વચ્ચે ઉગ્ર બોલાચાલી થઇ હતી. જેમાં મનિષભાઇએ રચનાબેનની માથુ દિવાલમાં પછાડીને હત્યા કરી હતી. ત્યાર બાદ એપાર્ટમેન્ટના છઠ્ઠા માળે પહોચીને નીચે કૂદીને મનિષભાઇએ આત્મહત્યા કરી હતી. આ અંગેની જાણ થતાં આસપાસના રહીશો સ્થળ પર દોડી ગયા હતા. તેઓએ પોલીસને જાણ કરતાં વડોદરા તાલુકા પોલીસ મથકના પોલીસ અધિકારીઓ સ્થળ પર પહોચી ગયા હતા.
પોલીસે બંન્નેના મૃતદેહને પોસ્ટમોર્ટમ માટે સયાજી હોસ્પિટલમાં મોકલી આપ્યા હતા. બીજી તરફ પોલીસે ગુનો દાખલ કરીને કાર્યવાહી શરૂ કરી હતી. હત્યા અને આત્મહત્યાનું કોઇ જ કારણ બહાર આવ્યુ ન હતુ. એ દિશામાં પોલીસે તપાસ આરંભી દીધી છે.